**15 Septembrie 2025**

***INFORMARE***

***CAMPANIA ”SUSȚINEM PERFORMANȚA”-DGASPC SUCEAVA***

**Scurt istoric**

**Din 2018, DGASPC Suceava, organizează Campania ”Susținem performanța”, proiect care a pornit din dorința de a scoate în evidență performanțele copiilor și tinerilor din sistemul de protecție, care în ciuda tuturor obstacolelor și traumelor pe care le-au suportat din copilărie, au reușit să obțină rezultate deosebite datorită motivației intrinsece dar și cu sprijinul nemijlocit al personalului în grija căruia se află precum și al cadrelor didactice din învățământul preuniversitar și universitar care i-au sprijinit și îi sprijină în evoluția și parcursul lor școlar și le recunosc și încurajează performanțele.**

** Prima ediție a acestei campanii a avut loc în anul 2018, într-un cadru festiv, în Sala ”Ștefan cel Mare” din cadrul Palatului Administrativ al județului Suceava, evenimentul fiind intitulat ”Visând la un viitor mai bun!”și având drept obiectiv recunoașterea și premierea rezultatelor deosebite ale copiilor și tinerilor din cadrul sistemului de protecție. Atunci au fost premiați 57 de copii și tineri din sistemul de protecție de stat și privat.**

** În anul 2019, tot în Sala „Ștefan cel Mare” a Consiliului Județean Suceava a avut loc a doua ediție a Campaniei ”Susținem Performanța” sub titlul: „Viitorul tău este în mâinile tale”.**

**Ca și în cadrul primei ediții a Campaniei ”Susținem performanța” și de această dată au fost premiați cei mai buni elevi/studenți la învățătură precum și cei mai talentați copii/tineri în domeniul artelor și sportului.**

**97 de copii și tineri, un număr aproape dublu față de anul 2018, din cadrul sistemului de protecție (din cadrul centrelor rezidențiale ale Direcției dar și din cadrul Așezământului ”Sfantul Ierarh Leontie” Rădăuți și din cadrul Fundației FARA, din asistență maternală dar și din plasament simplu la familii (cu sau fără grad de rudenie) au fost premiați în cadrul acestui eveniment iar premiile au fost oferite de către ONG-uri și firme partenere, precum și de reprezentanți ai societății civile și persoane fizice din țară și străinătate.**

** În anul 2020, chiar dacă a fost an pandemic, am reușit să organizăm campania online, cu toate că nu a fost o premiere în cadrul unei festivități.**

**Au fost selectați 141 de copii și tineri din totalul de aproximativ 1500 de copii și tineri care beneficiau de o măsură de protecție specială, din cadrul centrelor rezidențiale ale Direcției dar și din cadrul organizațiilor acreditate (Așezământul ”Sfantul Ierarh Leontie” Rădăuți, Casa de tip familial “ Preot Mihai Negrea” Vatra Dornei, Fundația FARA), din asistență maternală dar și din plasament simplu la familii cu sau fără grad de rudenie) care au fost premiați pe secțiuni ( Invățământ, Arte și Sport) în cadrul acestei campanii.**

** În anul 2021, campania s-a desfășurat tot online iar grupul țintă a fost format din copiii care au absolvit clasa a V-a până la bacalaureat și tinerii care urmează studii postliceale la zi sau sunt studenți/masteranzi la o instituție universitară, în regim de zi.**

**În acest sens, am selectat 87 de copii și tineri din cadrul sistemului de protecție, care au fost premiați pe secțiuni (Invățământ, Arte și Sport și Cazuri deosebite) cu sprijinul câtorva sponsori inimoși, firme dar și persoane fizice care au preferat să rămână anonime.**

** În anul 2022, în cea de-a V-a ediție a Campaniei ”Susținem performanța”, în cadrul evenimentului ”Construiește-ți Viitorul pas cu pas!” - 102 copii și tineri din sistemul de protecție de stat și privat au fost premiați cu sprijinul sponsorilor, pe următoarele secțiuni :Învățătură, Arte, Sport și Cazuri deosebite.**

**- Fundația HHC România ne-a făcut deosebita bucurie ca pe lângă premierea a 10 copii și tineri din cadrul Campaniei Susținem Performanța 2022, să ofere din cele 10 Burse de excelență DAR, la nivel de țară, pentru patru dintre performerii noștri, în valoare de 2000 de euro, fiecare.**

**- Fundația SERA România, un partener vechi și deosebit de implicat la nivelul întregii țări, ne-a oferit surpriza de a premia 33 de copii și tineri performeri, cu suma totală de 9900 lei.**

** Anul 2023, cea de-a VI-a ediție în care au fost premiați 59 de copii și tineri din sistemul de protecție, a venit cu o serie de noutăți:**

**- Numărul tinerilor a scăzut datorită faptului că foarte mulți dintre aceștia au acceptat provocarea de a face pași către reintegrarea în societate, optând pentru părăsirea sistemului de protecție și beneficiind de îndemnizația acordată prin lege, pe tot parcursul continuării studiilor și accesării unui loc de muncă.**

**- Pentru tinerii care au solicitat revocarea măsurii de protecție dar au rămas în familia de plasament și au rezultate deosebite, am adăugat o nouă secțiune dedicată Tinerilor Revocați.**

**- Pe lângă sponsorii care au fost alături de tinerii noștri performeri încă de la începutul campaniei nu s-au alăturat și alți sponsori care au dorit să încurajeze performanța și să accentueze importanța educației.**

**În acest sens, în perioada 6-8 octombrie 2023, tinerii noștri performeri au beneficiat, pe lângă premiile de la sponsori și de o excursie de trei zile, organizată de către Asociația ”Teona-Ariana” la Pensiunea ”La Brazi” din localitatea Vama,**

** Anul 2024: Copiii și adolescenții din sistemul de protecție cu rezultate școlare remarcabile au fost premiați, în cadrul Campaniei Susținem Performanța, cu o vacanță la pensiunea „La Brazi” din Vama, în perioada 5-9 august 2024. Tabăra a fost organizată de către Asociația Ariana Teona, cu sprijinul Sorghe Spedition, prin Paul Croitor; Construcții Montaj AG Frasin – Dan Rusu; Nolte – Vasile Coman, manager dezvoltare și resurse umane; familia Iulia și Cornel Manaz; dr. Paul Turcoman; DA-E Mob Expert SRL – Dorin Pavel; Școala Filadelfia; compania Romfour, care a asigurat transportul Suceava – Vama și retur; Alexandra Pavăl, Valerică Culipei ș.a., în parteneriat cu Monitorul de Suceava.**

**Dana Humoreanu a surprins într-un mod emoționant evenimentul din anul 2024:** [**https://www.monitorulsv.ro/copiii-si-tinerii-din-sistemul-de-protectie-cu-rezultate-scolare-remarcabile-premiati-cu-o-vacanta-la-pensiunea-la-brazi-din-vama\_a4e532/#google\_vignette**](https://www.monitorulsv.ro/copiii-si-tinerii-din-sistemul-de-protectie-cu-rezultate-scolare-remarcabile-premiati-cu-o-vacanta-la-pensiunea-la-brazi-din-vama_a4e532/#google_vignette)

**Cei 58 de copii și adolescenți din sistemul de protecție, care în anul școlar 2023-2024 au obținut medii peste 9,00 sau au câștigat premii la competiții sportive sau artistice, s-au bucurat de un program variat, care a inclus plimbări cu mocănița la Moldovița, întâlniri cu o parte dintre finanțatorii taberei, tiroliană, excursii, sport, foc de tabără și alte activități recreative. 17 dintre tineri au fost prezenți și la tabăra din anul 2023, care a fost însă pe o perioadă mai scurtă, de numai două zile.**

** Anul 2025: 45 de adolescenți și tineri din sistemul de protecție, care în anul școlar 2024-2025 au obținut medii peste 9.00 sau au avut rezultate deosebite la competiții sportive/artistice, vor fi premiați într-un cadru festiv la Restaurantul AZZA din municipiul Suceava, evenimentul fiind organizat prin implicarea deosebită a doamnei Dana Humoreanu de la Monitorul de Suceava și a domnului Cristian Costiuc de la Asociația Teona Ariana cu sprijinul unor sponsori care s-au implicat activ și în celelalte ediții: Sponsor principal: Nolte, Sponsori: Corneliu Manaz&Co, AZZA, Sorge Spedition, DA-E-MOB EXPERT SRL.**

**Tuturor le mulțumim!**

**BILANȚ!**

**În cadrul celor 8 ani de campanie, 588 de copii și tineri au fost premiați pentru performanțe deosebite pe diverse secțiuni (*Învățătură- medii peste 9.00, Arte, Sport, Cazuri deosebite, Tineri Revocați)***

**Așa cum am amintit de fiecare dată, în spatele oricărui talent nativ, stau ore de muncă și efort în fiecare zi, stau oameni care descoperă scânteia, o aprind și o întrețin, fie că e vorba de dascăli sau educatori din cadrul serviciilor multifuncționale, fie asistenți maternali sau familii care reprezintă ”Acasă” pentru fiecare dintre acești tineri talentați și determinați.**

**Unii dintre sponsori au urmărit parcursul educativ al copiilor și tinerilor premiați, alții au ținut direct legătura cu aceștia, înfiripând o relație de mentorat, tuturor le suntem recunoscători și le mulțumim pentru faptul că le sunt alături. Scopul nostru a fost și este acela de a crea o relație de mentorat care îi va ajuta pe copiii și tinerii noștri să fie mai puternici și mai deciși în proiectarea unui viitor mai bun, așa cum merită orice copil.**

**Recunoștință tuturor celor care ne-au fost alături în organizarea și susținerea acestui eveniment de-a lungul anilor:**

**2023-2024-2025: Asociației Teona Ariana prin domnul Cristian Costiuc și sponsorilor care au făcut posibilă organizarea unei minunate excursii de trei zile în anul 2023 și a taberei din anul 2024, pentru copiii și tinerii noștri, firmei SKYTECH ENERGY pentru premierea a 25 de copii și tineri în anul 2023, firmei SORGHE SPEDITION pentru premierea a 10 copii și tineri în același an, Asociației ADULLAM SHALOM, domnului CORNEL MANAZ, care a oferit cadou cartea ”Copiii din tren coboară la prima” scrisă de dr. Florin Haidamac, Cotidianului MONITORUL DE SUCEAVA și doamnei Dana Humoreanu care ne-au făcut legătura cu sponsorii de mai sus, fără de care ne-ar fi fost mult mai dificil să identificăm sponsori pentru toți copiii și tinerii noștri.**

2018-2023**- HHC ROMÂNIA pentru premierea a 19 copii în anii 2022- 2023, Fundația SERA România care a premiat 33 de copii și tineri în anul 2022, Institutul Pentru Parteneriat Social Bucovina și domnului Petru Gafiuc, Asociației Culturale ” Sfântul Dosoftei” Și** **Părintelui Iustinian Cojocaru, Asociației Licuricii Fericiti și doamnei Nicoleta Bogoș, SC Bucovina Art Consult și domnului George Boșca, unui magistrat și unor persoane fizice, preotului Dan Salvar care s-au implicat prin oferirea de premii în bani sau cadouri și echipamente, de la începutul campaniei.**

**2018-2024 -Asociației TE AUD ROMÂNIA și doamnei GABRIELEI POPESCU alese mulțimiri pentru implicare.**

**Deasemenea, mulțumim Asociației Creativities Suceava și Asociației ”O viață altfel” pentru implicare în organizarea de ateliere de lucru cu tinerii noștri, în anii anteriori.**

**Copiilor și tinerilor noștri performeri dar și tuturor copiilor și tinerilor din sistemul de protecție și din comunitate le dorim un an școlar cu recorduri și depășirea oricăror provocări.**

**Tuturor le reamintim să nu uite că:**

***”Dacă poţi să-ţi imaginezi victoria, poţi să şi învingi!” William Arthur Gard***

**Cu recunoștință și deosebită considerație,**

**DIRECTOR EXECUTIV, DIRECTOR EXECUTIV ADJUNCT,**

**DAN IONUȚ ADOMNIȚEI GEORGETA NADIA CREȚULEAC**

**ȘI**

**ECHIPA CAMPANIEI**